Erling Hansen (Jøssund)

Erling Hansen (1920–2003) var en lokalpolitiker (Ap) i tidligere Jøssund (nå i Ørland) kommune i Trøndelag. Han var fra 1960 til 1963 den siste ordføreren i Jøssund kommune. Han var med i lokalpolitikken i mer enn 50 år.

Han var født på gården Ytre Olden og etablerte seg i 1947 på eiendommen Heimtun i Lysøysundet. Han arbeidet som fisker, kystskipper og på sildoljefabrikken i Lysøysund, og var tillitsvalgt for arbeiderne på fabrikken. Etter ordførertida etablerte han eget rørleggerfirma.

Mens Hansen var ordfører gikk han inn for at kommunesammenslåingen tidlig på 1960-tallet skulle omfatte både Ørland og de fire kommunene som ble til Bjugn: Jøssund, Nes, Bjugn og Stjørna. Resultatet ble imidlertid at Ørland sto utenfor denne sammenslåinga. Hansen mente han fikk rett i at Jøssund/Lysøysund tapte på dette, og at mye ble sentralisert til Botngård.

Referanser 

Ordførere i Jøssund
Norske fiskere
Ap-ordførere i Sør-Trøndelag